รู้จัก PRTR บริษัทจัดหางาน ที่กำลังจะ IPO
PRTR น่าสนใจอย่างไร ลงทุนแมนจะเล่าให้ฟัง
30 ม.ค. 2566

รู้จัก PRTR บริษัทจัดหางาน ที่กำลังจะ IPO /โดย ลงทุนแมน
ในระยะหลัง เรามักเห็นธุรกิจหลากหลายมากขึ้น ที่ต่างเข้าจดทะเบียนในตลาดหุ้นไทย
และเร็ว ๆ นี้ ก็มีอีกหนึ่งบริษัท ที่ทำธุรกิจเกี่ยวกับการจัดหาพนักงานให้กับองค์กรต่าง ๆ กำลังจะเข้ามาซื้อขายในตลาดหุ้นไทยเช่นกัน
โดยบริษัทนี้มีชื่อว่า “พีอาร์ทีอาร์ กรุ๊ป” หรือ “PRTR” ซึ่งอยู่ระหว่างกระบวนการเสนอขายหุ้นครั้งแรกให้กับประชาชนโดยทั่วไป หรือ IPO
แล้ว PRTR น่าสนใจอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
พีอาร์ทีอาร์ กรุ๊ป หรือ PRTR ก่อตั้งขึ้นในปี 2536 หรือเกือบ 30 ปีที่แล้ว โดยนักธุรกิจชาวไทยและชาวอังกฤษ
เพื่อประกอบธุรกิจเกี่ยวกับการจัดหาบุคลากรให้แก่องค์กรต่าง ๆ
โดยลูกค้าของทางบริษัทจะมี 2 กลุ่ม ได้แก่
- บริษัทเอกชน
- หน่วยงานราชการ และรัฐวิสาหกิจ
 
ส่วนของธุรกิจของ PRTR นั้น จะแบ่งได้เป็น 4 ธุรกิจหลัก คือ
1. HR Outsourcing Services เป็นการจัดจ้างบุคลากร และบริหารทรัพยากรบุคคลให้กับลูกค้า รวมไปถึงการจัดทำข้อมูลเงินเดือน ค่าตอบแทน ผลประโยชน์ของพนักงาน การบริหารจัดการ และการฝึกอบรมพนักงาน
 
2. Recruitment Services บริการสรรหาบุคลากร ตั้งแต่ระดับพนักงานทั่วไป จนถึงระดับผู้บริหาร 
หรือพูดได้ว่า ธุรกิจนี้จะเป็นการจับคู่ระหว่างผู้สมัครงานและผู้จ้าง เป็นตัวกลางให้ทั้งสองฝ่ายมาเจอกัน
3. Job Platform ให้บริการแพลตฟอร์มหางานออนไลน์
 
4. Integrated Learning Services บริการฝึกอบรมพนักงาน ผ่านทั้งแพลตฟอร์มออนไลน์ และออฟไลน์
ปัจจุบันรายได้ของ PRTR จะมาจากธุรกิจ HR Outsourcing Services และ Recruitment Services เป็นหลัก
เราลองมาดูผลประการที่ผ่านมาของบริษัทกันบ้าง
ปี 2563 รายได้ 4,867 ล้านบาท กำไร 121 ล้านบาท
ปี 2564 รายได้ 5,558 ล้านบาท กำไร 183 ล้านบาท
ปี 2565 ใน 9 เดือนแรก รายได้ 2,963 ล้านบาท กำไร 97 ล้านบาท
จะเห็นว่า บริษัทมีทิศทางของการเติบโต ทั้งด้านรายได้และกำไรอย่างต่อเนื่อง 
ในขณะที่มีอัตราทำกำไรสุทธิค่อนข้างต่ำ โดยอยู่ที่ราว 2-3% เท่านั้น
ทีนี้ เราลองไปดูผู้เล่นที่อยู่ในอุตสาหกรรมนี้กัน
โดยฝั่งของ HR Outsourcing Services มีผู้เล่นรายใหญ่ 3 ราย คือ Adecco, Manpower และ PRTR
และ Recruitment Services มีผู้เล่นรายใหญ่ 4 ราย คือ Robert Walters, Michael Page, JAC และ PRTR
ก็ต้องบอกว่า หัวใจสำคัญของธุรกิจนี้ก็คือ การสรรหาพนักงานให้ได้จำนวนและคุณภาพ ตามที่ลูกค้าต้องการ
ดังนั้น ฐานข้อมูลจำนวนผู้สมัครในระบบถือว่ามีความสำคัญเป็นอย่างมาก
โดยทาง PRTR มีฐานข้อมูลจำนวนผู้สมัครกว่า 500,000 คน ซึ่งจะมาจากข้อมูลประวัติของผู้ที่เคยสมัครงานผ่าน PRTR และ Job Website
นอกจากนี้ ปัจจัยสำคัญที่เข้ามากระทบธุรกิจของ PRTR ก็คือ การเปลี่ยนแปลงของสภาพเศรษฐกิจ 
เนื่องจากมีผลกระทบโดยตรงต่อความต้องการแรงงาน
หากช่วงไหนเศรษฐกิจดี ความต้องการแรงงานเพิ่มขึ้น ก็จะส่งผลบวกต่อธุรกิจ
ในทางกลับกัน หากช่วงไหนเศรษฐกิจย่ำแย่ ความต้องการแรงงานลดลง ก็จะส่งผลลบต่อธุรกิจ
หรือแม้แต่แนวโน้มในระยะยาว การที่เทคโนโลยีถูกพัฒนาให้ดีขึ้นเรื่อย ๆ จนสามารถมาทดแทนแรงงานได้ 
ก็ถือเป็นปัจจัยเสี่ยงที่สำคัญของทางบริษัทเช่นกัน
 
ปัจจุบัน PRTR กำลังอยู่ระหว่างกระบวนการ IPO 
ซึ่งเงินที่ได้จากการระดมทุน มีวัตถุประสงค์จะนำไปชำระหนี้ และเป็นเงินทุนหมุนเวียนของกิจการ
ก็ต้องติดตามกันต่อว่า ทิศทางของ PRTR จะเป็นอย่างไร หากเข้าตลาดหุ้นไปแล้ว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-